钦定古今图书集成/明伦汇编/交谊典/第003卷 > 图书编 > 《朱穆传论》宋·范蔚宗
## 钦定古今图书集成/明伦汇编/交谊典/第003卷 > 图书编 > 《朱穆传论》宋·范蔚宗

朱穆见比周伤义，偏党毁俗志，抑朋游之私，遂著《绝
交之论》。蔡邕以为穆贞而孤，又作《正交》而广其志焉。
盖孔子称“上交不谄，下交不渎。”〈后汉书作黩〉又曰：晏平仲
善与人交，子夏之门人亦问交于子张，故《易》明断金
之义，《诗》载䜩朋之谣。若夫文会辅仁直谅多闻之友，
时济其益，纻衣倾盖，弹冠结绶之夫，遂隆其好，斯固
交者之方焉。至乃田窦卫霍之游客，廉颇翟公之门
宾，进以势合，退由衰异。又专诸荆卿之感激，侯生豫
子之投身，情为恩死，命缘义轻，皆以利害移心；怀德
成节，非夫交照。〈疑〉之本，未可语失得之原也。穆徒以
友分少全，因绝同志之求；党侠生敝，而忘得朋之义。
蔡氏《贞孤》之言，其为然也。古之善交者详矣。汉兴，称
王阳、贡禹、陈遵、张竦，中世有廉范庆鸿、陈重、雷义云。